MAGYAR BÁNYÁSZATI ÉS FÖLDTANI SZOLGÁLAT

Ú T M U T A T Ó

**A**

**SZÉN,- ÉRC, -BAUXIT NYERSANYAG VAGYON**

**ÉS MEDDŐ VÁLTOZÁS**

**2018. év folyamán**

**című**

**adatlap kitöltéséhez**

**BUDAPEST, 2018.**

 Az alábbi útmutatások részletes tájékoztatást adnak az 1993. évi XLVIII. törvény - Bányatörvény (a továbbiakban: Bt.) 25. § (1), (2) és (2a) bekezdés és a Bt. végrehajtására kiadott 203/1998. (XII.19.) Korm. rendelet 8/D. §  (2) és 9. § (3), (4),(5) és (6) bekezdés, valamint a bányászati hulladékok kezeléséről szóló 14/2008. (IV.3.) GKM rendelet (a továbbiakban rendelet) 14. § (3) bekezdés által előírt adatszolgáltatási kötelezettségei teljesítésére felhasználandó adatlap kitöltéséhez. Kérjük, gondosan olvassa el az Útmutatót, és ha kérdése van, forduljon a Magyar Bányászati és Földtani Szolgálat (MBFSZ) Ásványvagyon-gazdálkodási Főosztályához (ÁGFO). (1145 Budapest, Columbus u. 17-23. tel. (06-1) 373-1837, e-mail: szepessy.gabor@mbfsz.gov.hu).

Az Adatlapon, szürkén jelölt részekbe ne írjon semmit.

***Saját érdekében kérjük, hogy az Adatlapot nyomtatott betűvel vagy írógéppel töltse ki, és gondoskodjon arról, hogy ennek a Bányaüzemben maradó másolati példánya is azonos tartalmú és jól olvasható legyen. Az Adatlap a Magyar Bányászati és Földtani Szolgálat hivatalos honlapjáról (www.mbfsz.gov.hu) letölthető***.

**Felhívjuk figyelmét, hogy**

* **a jelen Adatlapon szolgáltatott adatok helyességéért és teljes körűségéért a bányavállalkozó büntetőjogi felelősséggel tartozik.**
* **a kitöltési útmutatónak, a formai és/vagy tartalmi követelményeknek nem megfelelően kitöltött Adatlap, valamint a megadott határideig be nem érkezett adatszolgáltatás továbbá a valóságnak nem megfelelő adatok közlése a Bt. 41.§ illetve a Bt. 25. § (4) bekezdés alapján szabálysértési bírság kiszabását vonhatja maga után;**
* **a vonatkozó jogszabályok értelmében, az ásványvagyon változásokat geodéziai módszerrel kell meghatározni. A változásokat a bányaművelési térképen fel kell tüntetni. Az ásványvagyon változásokat, számítási menetét dokumentálni és bizonylatolni kell.**

**Alapfogalmak**

*Meddő anyag*: azon anyag, amely a kutatási zárójelentésben a hatósági engedély alapján nem lett nyersanyaggá minősítve. A tájrendezésre illetve tömedékelésre fel nem használt, a bányaüzemben maradt meddő anyagok – a vonatkozó jogszabályokban meghatározott esetekben – bányászati hulladékká minősülnek. A meddőanyag jogszabályi meghatá­rozása a Bt. 49. § 32. pontjában található.

*Bányászati hulladék:* az az ásványi nyersanyag –kutatás, –kitermelés, –előkészítés során keletkezett fúróiszap, meddő, vagy *maradékanyag,* amelyet azonnal vagy a bányászati hulladékok kezeléséről szóló 14/2008. (IV. 3.) GKM rendeletben meghatározott időn túl bányászati hulladékkezelő létesítményben helyeztek el. Hulladéknak minősül az egyébként ártalmatlan meddő, ha azt nem tömedékelik vissza vagy nem értékesítik belátható időn belül. A bányászati hulladék lehet ***inert- veszélyes- illetve nem inert és nem veszélyes.***

* *Inert meddő/hulladék*. Az inert bányászati hulladék ismérvei a következők:
* a bányafelügyelet inert bányászati hulladékok listájában szerepel, vagy
* nem oldódó, nem széteső, nem öngyulladó, nem éghető; és
* szulfidkén tartalma ≤0,1%, vagy ≤1,0% ha a semlegesítési potenciálja ≥3; és
* nem tartalmaz veszélyes anyagokat vagy a környezetre és egészségre ártalmas elemeket (különösen As, Cd, Co, Cr, Cu, Hg, Mo, Ni, Pb, V, Zn) a 6/2009. (IV. 14.) KvVM-EüM-FVM rendelet 1. és 2. melléklet „B” szennyezettségi határértékét elérően.
* *Veszélyes hulladék.* A veszélyes bányászati hulladékok minősítésére az általános hulladékokra vonatkozó módszer használandó, azaz a Hulladékgazdálkodásról szóló 2012. évi CLXXXV. tv. és a 72/2013. (VIII. 27) VM rendelet rendelkezései.
A bányászati hulladékok esetében elsősorban a H14 veszélyességi jellemzőt kell vizsgálni, de releváns lehet a H3B, H7, H12, H13 vizsgálata is.
* *Nem inert, nem veszélyes meddő/hulladék.* Tekintettel arra, hogy minősítési módszer csak az inert és a veszélyes hulladékokra ismert, azaz ha a hulladék egyikbe sem illik, akkor a hulladék a nem inert nem veszélyes kategóriába tartozik.

*Bányajáradék köteles anyag:* a Bt. 20. §, a Bt. Vhr. 4. § és az ásványi nyersanyagok és geotermikus energia fajlagos értékének, valamint az értékszámításának módjának meghatározásáról szóló 54/2008. (II.20.) Korm. rendelet 2. § rendelkezéseivel összhangban, azon minősített nyersanyag mennyiség, amelyet a bányavállalkozó kitermelt (in situ helyéről, a bányafaltól elválasztott). Bányajáradék köteles anyag azon nem minősített (meddő) anyag, amelyet a bányavállalkozó a kitermelést követően értékesített illetve üzletszerűen hasznosított.

**RÉSZLETES KITÖLTÉSI ÚTMUTATÓ**

*A bányatelek (illetve lelőhely) neve:*

Kérjük, itt adja meg – a bányatelek megállapítási határozatban foglaltakkal összhangban – azon bányatelek megnevezést, illetve – bányatelek hiányában – a kutatási adomány vagy kutatási műszaki üzemi tervet engedélyező határozatban szereplő lelőhely nevét, amelyről a jelen adatlapon adatokat szolgáltat.

*A bánya (lelőhely) közigazgatási helye:*

 Kérjük, itt jelölje a bányatelek – ennek hiányában a lelőhely – közigazgatási hovatartozását. Amennyiben ez több települést érint, úgy kérjük minden érintett települést jelezzen oly formában, hogy a felsorolást a legnagyobb területrészt érintő településsel kezdje.

*Az előfordulás egyéb megnevezése:*

Amennyiben a nyersanyag előfordulás más néven is szerepel, mint a bányatelek elnevezés kérjük, azt itt adja meg.

*A bányavállalkozó neve, címe:*

Kérjük, itt adja meg az előzőkben jelzett bányatelek illetve lelőhely jogosultjának cégszerűen bejegyzett nevét és címét.

*A bányaterület MBFSZ ásványvagyon nyilvántartás kódja:*

Kérjük, itt adja meg a Bányászati és Földtani Szolgálat Ásványvagyon Nyilvántartásában szereplő 5 jegyű bányaterületi kódot

*A nyersanyag megnevezése:*

Kérjük, itt adja meg a nyersanyag megnevezését, a bányászati jogosultságát biztosító hatósági engedélyben foglaltakkal összhangban.

*A bányatelek a fektetése előtti készletszámítási területtel teljes egészében megegyezik* vagy *csak egy része*

Amennyiben csak egy része, kérjük, a megjegyzési rovatban nyilatkozzon, hogy az ásványvagyon-megosztást elvégezték és a változtatást az MBFSZ Ásványvagyon- nyilvántartási Osztályára bejelentették.

*Bányászati célból a tárgyévben újonnan igénybevett terület:*

*K*érjük, ezekbe a rovatokba jelölje be **a tárgyévben** bányászati célból igénybevett terület nagyságát (m2) az alábbi megbontásban:

* termelés-feltárás céljából igénybevett terület;
* meddőhányó-létesítés céljából igénybevett terület;
* egyéb létesítmény (pl. üzemi épület, út stb.) elhelyezése céljából igénybevett terület.

A terület kimutatást az éves terület-igénybevételi tervvel és a Műszaki Üzemi Tervvel összhangban kell szerepeltetni.

*Tárgyévben tájrendezett terület:*

Ezen a helyen, kérjük adja meg a tárgyévben tájrendezett terület nagyságát.

**1/a.** **A kitermelt illetve nyilvántartott teljes anyagmennyiség**

*Az adott évben a kitermelt nyersanyag mennyisége a bányajáradék bevallással egyezően*

Ezen a helyen adja meg negyedéves bontásban az ásványi nyersanyagok és geotermikus energia fajlagos értékének, valamint az értékszámításának módjának meghatározásáról szóló 54/2008. (II.20.) Korm. rendelet előírásainak megfelelő bányajáradék bevallásának ásványvagyon mennyiségi adatait.

*A tárgyévi kitermeléssel érintett térrészben lévő nyilvántartott nyersanyag*

Ebbe a rovatban azon **földtani minősítésű** nyersanyag (m3) mennyiséget (nyersanyaggá minősített anyag) kell beírni, amely a tárgy évben (**geodéziai mérésekkel igazoltan**) a termelési tevékenységgel érintett térrészben az érvényes készletszámítási alapadatokkal összhangban, a bányaüzem ásványvagyon-nyilvántartásában szerepel.

*A tárgy évben kitermelt, geodéziailag felmért anyag (nyersanyag és meddő) mennyisége:*

Ezekbe a rovatokba azon anyag (m3) mennyiségét kell beírni, amely az előző év december 31-i állapot és tárgyév december 31-i állapotnak megfelelő bányatérképről kiszámított térfogat különbséget jelenti. Ez a különbség gyakorlatilag a két térképi állapot között (tárgyév) kitermelt teljes anyag mennyiséget jelenti, független a kitermelés céljától és az anyag minőségétől illetve minősítésétől.

*A tárgy évben kitermelt (fedő és köztes) meddő mennyisége:*

Ebbe a rovatban azon **meddő** anyag (m3) mennyiséget (nyersanyaggá nem minősített anyag) kell beírni, amelyet a tárgy évben a termelési tevékenységhez kapcsolódóan kitermelt.

**1/b. Meddő/hulladék anyag mennyiségének változása**

*2018. január 01-én meddőhányóban és/vagy zagytározóban deponált anyag mennyisége:*

Ebbe a rovatba az előző évben beküldött adatlap *2017. 12. 31-i* állapotú sorában közölt meddőhányóban és/vagy zagytározóban deponált anyagmennyiségét kell beírni.

*Letermelt humuszos feltalaj*

Ezekbe a rovatokba azon humuszos feltalaj (m3) mennyiségét kell beírni, összhangban az előző év december 31-i állapot és tárgyév december 31-i állapotnak megfelelő bányatérképről kiszámított térfogat különbséggel. Az itt szerepeltetett mennyiségeknek összhangban kell lenniük a bányaművelési térképen kimutatott, és az 1/a táblázaton rögzített mennyiségekkel. Az adatokat az alábbi részletezés szerint kell megadni:

* Összes letermelt humuszos feltalaj
* Hatósági engedéllyel értékesített illetve a bányabeli tájrendezésen kívül felhasznált humuszos feltalaj.
* Bányabeli tájrendezésre felhasznált humuszos feltalaj.
* Külön meddőhányóra deponált humuszos feltalaj.

**Figyelem!**

**A talajgazdálkodást, így a bányászati tevékenység során történő talajgazdálkodást is, a termőföld védelméről szóló 2007. évi CXXIX. törvény valamint a talajvédelmi terv készítésének részletes szabályairól szóló 90/2008. (VII. 18.) FVM rendelet szabályozza.**

*Tárgyévben keletkezett meddő illetve bányászati hulladék mennyisége és kódja*

Ezekbe a rovatokba a ***geodéziai felméréssel összhangban*** a tárgyévben kitermelt meddő mennyiséget kell szerepeltetni az alábbiak szerint. E rovatokban kell feltüntetni azon hatósági engedéllyel nyersanyagból meddővé átminősített nyersanyagot, amelyet kitermelt és a bánya területén felhasznált illetve meddőhányóra (zagytározóba) helyezett. Ugyancsak itt kell szerepeltetni a meddőhányóra (zagytározóba) vagy a bánya területén felhasznált technológiai meddőt, köztes meddőt valamint a túlfejtésből származó meddőt is. Az itt szerepeltetett mennyiségeknek összhangban kell lenniük a bányaművelési térképen kimutatott és az 1/a táblázatban közölt mennyiségekkel.

* *Visszatömedékelésre illetve tájrendezésre felhasznált összes meddő mennyiség*
* *Inert meddő/hulladék*. (Az inert bányászati hulladékot az alapfogalmaknál definiáltuk.)
* *Nem inert, nem veszélyes meddő/hulladék.* (A nem inert, nem veszélyes bányászati hulladékot az alapfogalmaknál definiáltuk.)
* *Veszélyes hulladék.* (A veszélyes bányászati hulladékot az alapfogalmaknál definiáltuk.)

Minden esetben szükséges megadni – a bányajáradék bevallással összhangban – az adott fentebb definiált meddő kategóriánként

* a hatósági engedéllyel üzletszerűen hasznosított illetve értékesített, valamint a meddőhányón vagy zagytározóban elhelyezett és ott ártalmatlanított meddő/hulladék anyagot.

E kategóriánként szükséges megadni a meddő/hulladék két kódját az alábbiak szerint:

* Kód 1: a 72/2013. (VIII. 27.) VM rendelet szerinti európai hulladék katalógus kódja

*2018. december 31-én meddőhányóban és/vagy zagytározóban deponált anyag mennyisége:*

Ebbe a rovatba mérlegszerűen vezesse le a meddőhányókon és zagytározókban deponált meddő **záró mennyiséget** az induló mennyiség és az évközben bekövetkezett – az előző rovatokon levezetett – változások figyelembevételével. Az itt szerepeltetett mennyiségnek összhangban kell lennie a bányaművelési térképen kimutatott és az 1/a táblázaton rögzített mennyiséggel.

*A 14/2008. (IV.3.) GKM rendelet 14.§ (3) bekezdés szerinti hulladékkezelő létesítményt üzemeltet illetve nem üzemeltet*

Ezen a helyen aláhúzással jelölje be, hogy a fenti jogszabály szerinti hulladékkezelőt üzemeltet-e vagy nem. Ha igen, jelölje be, hogy az üzemeltetett hulladékkezelő „A” vagy nem „A” kategóriájú.

Megjegyzés:

E helyen adja meg a fentiekben kért hatósági engedélyekre való hivatkozást, valamint jelezzen minden olyan információt, amely az adatszolgáltatás kapcsán fontosnak tart. Amennyiben itt nincs annyi hely, hogy megjegyzéseit leírja, kérjük külön csatolt lapon tegye azt meg. Kérjük, hogy ez esetben a megjegyzés rovatban jelezze ennek tényét.

*Az adatlapot dátumozza és lássa el cégszerű aláírásával.*